La presència de l'Administració de la Generalitat de Catalunya a la capital de l'Estat es materialitza a través de la Delegació del Govern de la Generalitat a Madrid, la qual ha experimentat una evolució des que va començar a funcionar.
Aquesta evolució progressiva comprèn, primer, la primitiva estructura amb funcions d'informació, comunicació i relacions públiques establerta per l'Acord del Consell Executiu de 27 d'octubre de 1983, i després, la dotació de funcions de representació institucional per l'Acord de Govern de 30 de gener de 1986, fins arribar a l'actualitat, moment en el qual ja és una realitat plenament consolidada.
Així, l'article 37.6 del Decret 184/2000, de 29 de maig, de reestructuració del Departament de la Presidència, preveu que la Delegació del Govern de la Generalitat a Madrid té atribuïdes les funcions de difusió, promoció i representació institucional del Govern de la Generalitat.
Aquesta evolució en el temps aconsella modificar l'estructura actual de la Delegació del Govern de la Generalitat a Madrid amb l'objectiu de fomentar la divulgació de la realitat catalana i les relacions de les institucions catalanes amb les del Govern de l'Estat, sota el principi de lleialtat institucional i cooperació, per tal d'aconseguir més agilitat i eficàcia en aquestes relacions.
De conformitat amb les previsions de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta del conseller en cap i d'acord amb el Govern,
Objecte de la Delegació del Govern de la Generalitat a Madrid
La Delegació del Govern de la Generalitat a Madrid, amb rang orgànic de secretaria general en els termes previstos a l'article 11.2 de la Llei 13/1989, de 14 de desembre, té per objecte la difusió i la promoció de la realitat catalana i la representació institucional del Govern de la Generalitat a la capital de l'Estat.
La Delegació del Govern de la Generalitat a Madrid queda adscrita al Departament de la Presidència.
Delegat del Govern de la Generalitat a Madrid
3.1 Al capdavant de la Delegació del Govern de la Generalitat a Madrid hi ha un delegat, que és nomenat i separat del càrrec per decret del Govern.
3.2 El delegat del Govern de la Generalitat a Madrid està subjecte a la direcció superior del titular del Departament i depèn del secretari general en totes les funcions d'aquest que no li hagin estat atribuïdes.
Funcions del delegat del Govern de la Generalitat a Madrid
Corresponen al delegat del Govern de la Generalitat a Madrid les funcions de representació, informació i règim interior següents:
4.1.1 Tenir la representació ordinària i permanent del Govern de la Generalitat a la capital de l'Estat.
4.1.2 Dirigir, en l'àmbit de la seva competència, les activitats de representació i relacions públiques del Govern de la Generalitat.
4.1.3 Representar el Govern de la Generalitat a les recepcions públiques i a tots els actes de l'Administració de la Generalitat que se celebrin a la capital de l'Estat, llevat dels casos en què hi siguin presents el president o algun membre del Govern de la Generalitat.
4.1.4 Acompanyar el president i els alts càrrecs de la Generalitat en els seus desplaçaments oficials.
4.2.1 Traslladar al president de la Generalitat i als titulars dels departaments corresponents les informacions d'interès general i trametre la documentació que rebi del Govern de l'Estat o dels òrgans executius d'altres administracions públiques i de qualsevol altre estament, públic o d'una altra naturalesa.
4.2.2 Traslladar la informació i la documentació subministrades pel president de la Generalitat i els titulars dels diversos departaments a les autoritats estatals oportunes i difondre l'acció de govern de la Generalitat entre les diferents institucions estatals.
4.2.3 Elevar al president de la Generalitat, al Govern i als departaments suggeriments, propostes i informes sobre matèries de la seva competència.
4.3.1 Dirigir, impulsar i supervisar l'activitat de les diverses unitats de la Delegació.
4.3.2 Exercir com a cap superior del personal al seu càrrec a la mateixa Delegació.
4.3.3 Gestionar en nom de la Delegació els contractes derivats de les activitats d'aquesta, dins els límits de les seves competències.
4.3.4 Preparar la memòria anual sobre gestió i explotació i l'avantprojecte del pressupost de la Delegació.
Estructura de la Delegació del Govern de la Generalitat a Madrid
De la Delegació del Govern de la Generalitat a Madrid en depenen:
La Secretaria de la Delegació, assimilada orgànicament a servei, té les funcions següents:
a) Donar suport immediat al delegat i substituir-lo en els casos d'absència i malaltia.
b) Coordinar les activitats de la Delegació.
c) Elaborar les propostes de les resolucions que hagi d'acordar el delegat.
d) Impulsar la tramitació dels expedients.
e) Fer la gestió econòmica, pressupostària, administrativa i de recursos humans.
f) Qualsevol altra funció que li sigui legalment atribuïda o que exerceixi per delegació.
El Centre Cultural Blanquerna, òrgan sense personalitat jurídica, té per funció la difusió de la cultura catalana a Madrid.
S'estructura en les unitats següents:
a) La Llibreria Blanquerna, amb funcions pròpies d'una llibreria especialitzada en la comercialització de publicacions sobre Catalunya, la seva història i les seves institucions i les editades per la Generalitat de Catalunya, així com d'obres en llengua catalana i d'autors catalans.
b) L'Espai Cultural Blanquerna, dedicat a la realització d'exposicions, conferències, recepcions, cursos i altres activitats similars relacionades amb la missió del Centre.
Es deroguen l'article 37.6 del Decret 184/2000, de 29 de maig, de reestructuració del Departament de la Presidència i l'article 2.3 del Decret 20/2001, de 23 de gener, de reestructuració parcial del Departament de la Presidència i del Departament d'Economia i Finances.